BG Официален вестник на Европейския съюз C 224/32

Становище на Европейския икономически и социален комитет относно „Международни обществени поръчки“

(2008/C 224/06)

На 25 октомври 2007 г. г-н Jean-Pierre Jouyet, държавен секретар по европейските въпроси на Франция, прикани Европейския икономически и социален комитет, от името на бъдещото френско председателство на Съвета, да изготви становище относно

„Международни обществени поръчки“.

Специализираната секция „Единен пазар, производство и потребление“, на която беше възложено да подготви работата на Комитета по този въпрос, прие своето становище на 6 май 2008 г. (докладчик: г-н Malosse).

На 445-ата си пленарна сесия, проведена на 28 и 29 май 2008 г. (заседание от 29 май), Европейският икономически и социален комитет прие настоящото становище със 70 гласа „за“ и 2 гласа „въздържал се“.

1. Препоръки

1.1 ЕИСК насърчава Европейската комисия да преследва неотклонно целите си за по-голямо отваряне на обществените поръчки и за гарантиране на спазването на принципите на прозрачност, еднакво третиране, социална и екологична отговорност.

1.2 В рамките на предоговарянето на споразумението СОП (Споразумение за обществени поръчки), ЕИСК препоръчва на Европейската комисия да се противопостави енергично на протекционистичните практики на някои държави — страни по споразумението.

1.3 По отношение на публичните помощи за развитие ЕИСК се обявява в полза на постепенното и реципрочно изоставяне на системите на „обвързани помощи“ и смята, че в този случай основните критерии трябва да бъдат ефективността и прозрачността.

1.4 На ниво Европейски съюз ЕИСК подкрепя по-голяма прозрачност и съвременни механизми за възлагане на поръчки и публикуване на оферти. В тази връзка ЕИСК е против всяко повишаване на праговите стойности на обществените поръчки, залегнали в европейските директиви, които действат като предпазни мерки по отношение на прозрачността. ЕИСК подкрепя съобщението на Европейската комисия, насочено към увеличаване на прозрачността на обществените поръчки, които са под определените в директивите прагови стойности.

1.5 ЕИСК се обявява против установяването на система от квоти за МСП, подобно на модела на американския „Закон за малките предприятия“, но признава ползата от европейска пътна карта в подкрепа на МСП и по-специално на много малките предприятия, придружена с конкретни проекти, график, многогодишен бюджет и насочена към насърчаване на иновациите и създаването на предприятия, по-специално в ключовите области на енергийната ефективност и защитата на околната среда.

1.6 Механизми за предоставяне на информация, основаващи се на естествените точки за контакт на МСП, истински прозрачни и справедливи механизми за консултации, както и опростени европейски правни инструменти биха били от полза за тази пътна карта и биха улеснили нейното изпълнение.

1.7 При тези конкретни проекти и механизми трябва винаги, когато това е възможно, да се прилага принципът „мислете преди всичко за малките“, например установяването на „еднократни“ процедури за издаване на административните документи. Това би позволило да се предвидят административни и технически процедури, адаптирани към размера на малките предприятия, към техните характеристики и насочени към целта за намаляване на лежащата върху тях тежест.

2. Представяне

2.1 Бъдещото френско председателство на Европейския съюз сезира ЕИСК с официално писмо от държавния секретар по европейските въпроси за изготвяне на проучвателно становище на тема „Международни обществени поръчки“.

2.1.1. Това искане се позовава изрично на текущите преговори в рамките на преразглеждането на споразумението за обществените поръчки (СОП) на Световната търговска организация (СТО), което обвързва 12 страни (1) и Европейския съюз (а 18 страни имат статут на наблюдатели).

2.1.2. Френското правителство изрази през есента на 2007 г. загриженост във връзка с прекалено великодушното предложение на Европейския съюз, като се има предвид че определени страни (САЩ, Корея, Япония) имат ограничителни клаузи по отношение на достъпа до обществени поръчки, които запазват някои поръчки за собствените си малки и средни предприятия.

2.2 Френската позиция, подкрепяна от няколко държави-членки, поставяше искането за по-лесен достъп до обществените поръчки в тези страни в рамките на преразгледано СОП или за прилагането в Европейския съюз на сходни ограничения в полза на европейските МСП.

2.3 Понастоящем в СОП става въпрос за праговите стойности на поръчките, сходни на тези, които са в сила за прилагането на задълженията, предвидени от вътрешните за Европейския съюз директиви (2), като по този начин се позволява де факто на предприятията от останалите 12 държави страни по СОП да участват във всяка обществена поръчка на територията на Европейския съюз, която надвишава тези прагови стойности.

2.4 ЕИСК вече даде своето мнение по въпроса за отварянето на обществените поръчки в Европейския съюз, като изрази съжаление, по-специално по повод прекалено слабото трансгранично участие на предприятията на пазара на обществените поръчки в Европейския съюз (3).

3. В международен план

3.1 В международен план обществените поръчки в Европейския съюз може да се смятат за подчертано отворени за международната конкуренция. Това важи и за нарастващия брой обществени поръчки, финансирани от Европейския съюз под формата на помощ за развитие (ЕС е най-големият донор на помощи за развитие в света). ЕИСК изразява обаче съжаление във връзка със съществуващите в държавите-членки практики за обвързване на помощта за развитие с получаването на договори от предприятията от държавата-донор (4).

3.2 Част от партньорите ни въведоха различни и разнообразни системи за защита (например „Купувайте американски стоки“ и „Закона за малките предприятия“ в САЩ) или използват широко програмите за „обвързана“ помощ. Отварянето на обществените поръчки в международен план следва да бъде разглеждано като предимство за Европейския съюз, предвид факта, че в ЕС има редица водещи в световен план предприятия, включително МСП в сектори като строителството, обществените поръчки за строителни и ремонтни дейности, алтернативните енергии, опазването на околната среда.

3.3 Американският „Закон за малките предприятия“ съдържа, освен мерките в подкрепа на МСП, разпоредба, съгласно която 25 % от федералните обществени поръчки са запазени за американските МСП.

3.4 По отношение на предоговарянето на СОП (Споразумение за обществени поръчки), ЕИСК смята, че независимо че принципът на реципрочност следва да бъде изтъкнат, ЕС не би следвало да предприема протекционистични мерки, сходни с тези на нашите конкуренти, тъй като това не би улеснило общата цел за отваряне на обществените поръчки, която следва да има Европейския съюз.

3.5 Освен това тази цел следва да обхваща не само страните по СОП, но и други страни, чиито процедури за възлагане на поръчки се отличават с особена липса на прозрачност и като цяло са затворени за европейските предприятия.

3.6 Идеята да се изключат временно от СОП обществените поръчки, финансирани с европейски средства за предприятията от страни, които продължават да прилагат протекция на национално ниво, е интересна и вече беше предлагана от ЕИСК в предишни становища.

3.7 ЕИСК подчертава, че въпросите, свързани с опазването на околната среда и с минималните социални норми, установени от конвенциите на МОТ (както и колективните междубраншови и браншови споразумения, и споразумения на ниво предприятие, сключени от социалните партньори), следва да бъдат взети под внимание при преговорите, по-специално при двустранните споразумения със страните, които не са ратифицирали Протокола от Киото или конвенциите на МОТ, както и тези, които не ги прилагат или ги прилагат неправилно.

4. В Европейския съюз

4.1 Като се основава на американския опит, Европейската комисия обяви, че би могла да предложи европейски вариант на „Закона за малките предприятия“, който без да запазва специфични квоти за МСП за обществените поръчки както в САЩ, би улеснил участието на МСП в пазара на обществените поръчки и в по-общ план би предложил конкретни мерки в полза на МСП.

4.2 Всъщност въпросът за въвеждането на квоти в полза на МСП не е на дневен ред в ЕС, тъй като се счита, че около 42 % (според Европейската комисия) от общия обем на обществените поръчки, възложени в ЕС (според източник от 2005 г.), се предоставят на предприятията, квалифицирани според общностната терминология като МСП (5).

4.3 В рамките на Европейския съюз става въпрос за развитието на европейското измерение на обществените поръчки, с цел по-доброто използване на публичните фондове. Независимо от чувствителното увеличение на възлагането на обществените поръчки на предприятия от други държави-членки на Съюза, предприятията се оплакват от липса на прозрачност и недостиг на адекватна информация, която да им позволи да участват в трансграничните обществени поръчки, по-специално тези, които са под праговите стойности за прилагане на европейските директиви и при които не се прилага задължението за обявяване на европейско ниво. Предприемачите изразяват съжаление и поради усложняването на европейските директиви заради процедурите за транспониране, които не винаги са прозрачни (крайни срокове, забавяния и др.), и в резултат на които често се добавят допълнителни специфични национални разпоредби. ЕИСК признава необходимостта от регулиране на обществените поръчки, но приканва към по-голяма прозрачност и правна сигурност.

4.4 ЕИСК е на мнение, че праговите стойности, над които се прилагат принципите на отвореност, прозрачност и нотифициране са най-добрата възможна гаранция, че икономическите оператори, по-специално най-малките от тях, имат възможност да участват в обществените поръчки. В самия ЕС именно обществените поръчки, които са под праговите стойности, но при които би следвало да се прилагат принципите на равно третиране и недискриминация на основание националност, са предмет на многобройни оплаквания от страна на МСП заради липса на отвореност.

4.5 Въпреки че идеята за установяване на квоти „по американски“ не се одобрява от европейските федерации на предприемачите, последните признават значението на проактивната политика на подкрепа, по-специално за обществените поръчки под праговите стойности, определени от европейските директиви, както и за поръчките, свързани с новите технологии, енергийната ефективност или опазването на околната среда.

4.6 ЕИСК подкрепя твърдо „пътната карта“, насърчаваща европейските МСП, която включва поредица от точни и обвързващи разпоредби, наред с график и план за финансиране. Тя ще се основава на двадесетгодишния опит на европейската политика за насърчаване на малките предприятия и по-специално на Европейската харта за малките предприятия, приета на европейската среща на върха в Santa Maria de Feira през м. юни 2000 г., както и на заключенията на Конференцията в Щутгарт за занаятчийските и малки предприятия, състояла се през м. април 2007 г.

4.7 Най-подходящите мерки биха могли да включват:

4.7.1. Законодателни предложения с график за приемането им:

— кодекс на поведение на възлагащите органи, който да насърчи интереса към разкриването на възможността за участие на най-малките предприятия в обществените поръчки, както и да стимулира добрите практики за опростяване и дематериализиране на процедурите;

— единни европейски механизми като патента на Общността или Европейският устав на малките и средни предприятия (Инициатива на Европейския икономически и социален комитет относно„Достъп на МСП до европейски правен статут“ от 21.3.2002 г.), насочени към опростяване на правната рамка на Европейския съюз и утвърждаване на „европейска идентичност“ на предприятията;

— укрепване на Директивата относно крайните срокове на плащане, както беше поискано от ЕИСК (6).

4.7.2. Механизми за предоставяне на информация относно обществените поръчки с график за прилагането им

— подкрепяне и разработване на системи за предоставяне на информация и посредничество за трансграничните обществени поръчки и свързването в мрежа на предприятията като се използва ефективно новата европейска мрежа „Enterprise Europe Network“ и като се подкрепят местните инициативи на сдруженията на МСП;

— подкрепа на пилотни проекти за възлагане на обществени поръчки по електронен път, свързване на предприятията в мрежа, създаване на информационни портали и обслужване на „едно гише“ за трансграничните обществени поръчки въз основа на съществуващите и признати от икономическите оператори структури.

4.7.3. Подходящо финансирани мерки на европейско ниво:

— създаване на схема за финансов инженеринг за насърчаване на участието на МСП в обществените поръчки под формата на фондове, предоставящи гаранции и обезпечение и застраховки на кредити, като за тази цел се използват европейски структурни фондове;

— създаване на европейски програми за обучение и демонстрационни дейности, предназначени за МСП, с цел насърчаване на енергийната ефективност и опазване на околната среда (по-специално в сектора на строителството). Тази нова мярка би могла да използва неизползваните европейски средства, които всяка година се прехвърлят обратно на държавите-членки;

— разширяване на механизмите за насърчаване на участието на МСП в научноизследователските дейности и програми на Европейския съюз (премии за осъществимост, съвместни изследвания) и насърчаване на държавите-членки за създаване на идентични структури в национален план, по-специално в секторите, свързани с новите технологии, включително секторите на отбраната и здравеопазването.

4.7.4. Процедури на консултация и посредничество:

— и накрая преразглеждане на процедурите за консултация и оценка на Европейската комисия, които често пренебрегват реалността на европейската икономическа тъкан, съставена предимно от МСП: подобряване на оценката на въздействие на МСП, по-редовно вземане предвид на проучвателните становища, изготвени от ЕИСК, и търсене на по-голяма подкрепа от представителните организации на гражданското общество;

— повишаване на ролята на мрежата „Enterprise Europe Network“, съставена от повече от 600 точки за контакт в местните структури, признати от местните икономически оператори в Европейския съюз, както и от съществуващите сдружения на предприятията, за да се развие истинска европейска мрежа за сигнализиране, посредничество и подкрепа на малките и средни предприятия.

Брюксел, 29 май 2008 г. Председател на Европейския икономически и социален комитет Dimitris DIMITRIADIS

(1) Аруба (Нидерландия), Израел, Исландия, Канада, Корея, Лихтенщайн, Норвегия, САЩ, Сингапур, Хонг-Конг (Китай), Швейцария, Япония.

(2) Директиви 2004/18/ЕО и 2004/17/ЕО от 31.3.2004 г.

(3) ОВ C 287, 22.9.1997 г.

(4) Обвързаните помощи: Annamaria La Chimia; „Effectiveness and legality issues in development Aid Procurement for EU Member States“ (Въпроси, свързани с ефективността и легалността при обществените поръчки в областта на помощта за развитие за държавите-членки на ЕС), European Current Law, м. март 2008 г.

(5) ОВ C 241, 7.10.2002 г.

(6) ОВ C 407, 28.12.1998 г.